cyanic-selkie/wikianc huggingface dataset:
כנסיית ארמיטאני
קפלת אובטרי
מדרום לקיר בית המקהלה נמצאת הקפלה של משפחת אובטרי (Ovetari), המוקדשת ליעקב הקדוש וכריסטופורוס הקדוש, שאת הציורים בה הזמין הנוטריון אנטוניו אובטרי בצוואתו. במקור הוזמנה העבודה מהציירים המבוגרים ג'ובאני ד'אלמניה (Giovanni d'Alemagna) ואנטוניו ויוואריני (Antonio Vivarini), צייר ונציאני בסגנון גותי מאוחר, והציירים הצעירים ניקולו פיצולו (Niccolò Pizzolo) ואנדראה מנטניה. ג'ובאני ד'אלמניה מת לאחר שהשלים את זרי הפרחים בקמרון ואנטוניו ויוואריני צייר ארבעה אוונגליסטים. את עבודתם המשיכו בונו דה פררה (Bono da Ferrara ) ואנסואינו דה פורלי (Ansuino da Forlì). אנדראה מנטניה בן ה-17 צייר שלושה קדושים בקמרון האפסיס בין מורי הכנסייה מאת פיצולו. מאוחר יותר כנראה עבד מנטניה על הלונטה השמאלית על "קריאת השליחים יעקב ויוחנן בן זבדי" ועל "דרשת השליח יעקב", אותה השלים בשנת 1450 לפני שהמשיך לעבוד על הקיר המרכזי. בשנים 1451–1453 הופסקה העבודה בשל מחסור במימון והיא התחדשה בביצוע של אנדראה מנטניה לבדו בשנים 1453–1457 לאחר מותו של פיצולו. הוא השלים את "הסצנות מחייו של יעקב הקדוש הזקן", ו"עליית מרים השמיימה" על הקיר האמצעי וה"סצנות מחייו של כריסטופורוס הקדוש" אותו התחילו בונו דה פררה ואנסואינו דה פורלי באזור התחתון, וצייר את "מות הקדושים של כריסטופורוס הקדוש". "עליית מרים השמיימה" ו"מות הקדושים של כריסטופורוס הקדוש" שרדו משום שהוסרו בגלל מצבם הלקוי כבר בשנת 1880, הועברו לבד קנבס ונלקחו במהלך המלחמה לשם הגנתם. תצלום של "מות הקדושים של יעקב הקדוש" בגודל המקורי הוצמד לקיר הצדדי השמאלי והוכנסו השברים שנשמרו מפשיטת ההפצצות של בעלות הברית בשנת 1944. נשמרו רק 77 מטרים רבועים מהפרסקו מתוך כמה מאות מטרים רבועים של הקיר המקורי מתוך 88,000 שברים קטנים שהורכבו מחדש בעזרת מתמטיקאים.
קפלת דוטו
בין מקום הקודש לקפלת אובטרי נמצאת קפלת דוטו (Cappella Dotto) הקטנה; על הקיר הימני נמצאת אנדרטת הקבר של פרנצ'סקו דוטו.
קפלת סנגואינצ'י
הקפלה, המוקדשת לקדושים קוסמה ודמיאנו וממוקמת משמאל למזבח הראשי, ידועה יותר בשם קפלת סנגואינצ'י (Cappella Sanguinacci), על השם המשפחה שנתנה לה חסות.
על הקיר הימני העליון יש ציור הקיר עם המדונה והקדושים, יצירתו של מאסטר המקהלה סקרובני, המתוארכת בערך לעשור הרביעי של המאה הארבע עשרה.
למטה אפשר לראות את "המדונה המכותרת עם הקדושים ומציע המנחה", שיכול להיות האציל הגרמני אנריקו שפיזר (Enrico Spisser), באותה תקופה בשירותה של משפחת קרארזי. הפרסקו נעשה בסביבות 1373 כנראה על ידי ג'וסטו דה מנאבואי.
חדר תשמישי הקדושה
בחדר תשמישי הקדושה החדש, כיום קפלה ליום חול, נשמרות כמה יצירות אמנות יקרות ערך, ביניהן "ישו והאישה השומרונית", "ישו והנואפת", "החתונה בכפר כנא" ודוד מאת פייטרו ריצ'י; יוחנן המטביל הקדוש שהוקצה לאחרונה מחדש לגווידו רני; "מדונה עם קדושים" מאת לודוביקו פיומיצ'לי; "מדונה עם ישו התינוק" מאת והקבר של התאולוג פאולו ונטו.
המאוזולאום של מרקו מנטואה בנאווידס
לאחר שעבר ממנטובה לפדובה, בנה המלומד והסופר מרקו מנטואה בנאווידס בשנת 1544 מאוזוליאום גרנדיוזי, עבודתו של הפסל הפלורנטיני ברתולומאו אמאנטי. בצידי הסרקופג ישנם שני פסלים "עבודה" ו"סבלנות", כאשר בחלקו העליון נמצא הפסל המתאר את בנאווידס בין "זמן" ל"תהילה". המכלול כולו נשלט על ידי "אלמוות". האנדרטה עשויה אבן צהובה מנאנטו (Nanto), ואילו הפסלים עשויים שיש לבן.
סוצ'י (כדורגל, 2013)
מועדון הכדורגל סוצ'י (ברוסית: Футбольный клуб Сочи) היה מועדון כדורגל מקצועני רוסי מהעיר סוצ'י. הקבוצה הוקמה בשנת 2013, במקומה של קבוצת ז'מצ'וז'ינה סוצ'י ופורקה בשנת 2017.
אצטדיון פישט היה אמור לשמש כמגרש הבית של הקבוצה, לאחר שנחנך בשנת 2013, אך הקבוצה פורקה לפני שהספיקה לארח בו משחקים.
היסטוריה
קבוצת הכדורגל סוצ'י הוקמה ביוזמת עיריית סוצ'י על מנת להוות לקבוצת הכדורגל העיקרית של העיר, במקומה של קבוצת הכדורגל ז'מצ'וז'ינה סוצ'י שפורקה בשל קשיים כלכליים. הקבוצה התמודדה בליגת הכדורגל החובבנית של רוסיה וכבר בעונת הבכורה העפילה לליגה המקצוענית והתמודדה בליגה הרוסית השנייה, אך גם סוצ'י לא הייתה חפה מבעיות בניהולה הכספי וכבר ביולי 2015 הקבוצה איבדה את מעמדה המקצועני ופורקה.
בעונת 2016/2017 חזרה לליגה המקצוענית ושוב התמודדה בליגה הרוסית השנייה, אך בתום העונה שוב עמדה בסכנת פירוק וביוני 2017 פורקה סופית.
פרידה (זוגיות)
המונח פרידה מתייחס לסיום של מערכת יחסים זוגית אינטימית בכל דרך, מלבד מוות. המעשה מכונה בדרך כלל "לעזוב [מישהו]" בסלנג, כאשר הפרידה יזומה על ידי שותף אחד. המונח פחות מיושם על ידי זוג נשוי, כאשר פרידה של זוג נשוי נקראת בדרך כלל פרידה או גירושין. כאשר זוג מאורסים המיועדים להינשא נפרד, זה נקרא בדרך כלל "אירוסים שבורים".
סוזי אורבך (1992) טענה כי פירוק מערכות יחסים של זוגיות ומגורים יכול להיות כואב יותר מאשר גירושין מכיוון שמערכות יחסים לא זוגיות אלה מוכרות פחות מבחינה חברתית.
סיבות לפרידה
פרידה יכולה לקרות כאשר אדם אחד אומלל במערכת היחסים בו הוא/היא נמצאים. במקרים הללו נהוג לומר שצד אחד דרש לסיים את הקשר.
ישנם גם מערכות יחסים שמסתיימות משום ששני הצדדים אינם מרוצים. במקרים הללו נהוג לומר שהפרידה הייתה "הדדית".
אנשים במערכות יחסים עשויים בדרך כלל להיות אומללים בשל הבדלים בגילאים, באינטליגנציה, במשיכה הגופנית.
צער
לאחר הפרידה אנשים עשויים להרגיש צער או אומללות. אישיותם או "תחושת הערך העצמי" עשויה להשתנות.
אנשים עשויים להזדקק לזמן להחלים לאחר הפרידה. הדבר בדרך כלל יהיה תלוי באורך של מערכת היחסים.
פרודים
בני זוג נשואים שעברו לחיות בנפרד זה מזה, מתוך כוונה, לפחות של אחד מהם, להתגרש, קרויים פרודים. במדינות מסוימות מצב זה הוא מצב פורמלי, הכרוך בפנייה של בני הזוג לבית המשפט להכרה במצב זה. באחרות זהו מצב לא פורמלי, הנוצר במעבר של אחד מבני הזוג לדירה אחרת, אך לעיתים יש לו גם השלכות פורמליות.
בישראל חיים בנפרד של בני זוג אינם מצב פורמלי, אלא מצב שנוצר במעבר של אחד מבני הזוג לדירה אחרת. עם זאת, אחדים מחוקי מדינת ישראל, כמו גם פסיקתם של בתי המשפט, מתייחסים למצב זה בעת קביעת זכויותיהם של בני הזוג.
ספא דובונקה 35
ספא דובונקה 35 (באיטלקית: SPA Dovunque 35) היא משאית מתוצרת S.P.A. (automobile) (שם רשמי : Società Piemontese Automobili) חברת בת של קונצרן הרכב האיטלקי פיאט אשר יוצרה בין השנים 1935 – 1948 באיטליה עבור הצבא המלכותי האיטלקי וחיל האוויר המלכותי האיטלקי.
"ספא דובונקה 35" הוגדרה כמשאית מטען איטלקית. שימשה בצבא האיטלקי כמשאית מטען, משאית נוסעים, ובזמן מלחמת העולם השנייה כארטילריה ניידת-נגד-מטוסים.
דגמי "ספא דובונקה 35" מילאו משימות לוגיסטיקה בצבא האיטלקי. עם פרוץ מלחמת העולם השנייה המשאית הייתה בכמות מרשימה בצבא האיטלקי והייתה בשימוש בכל חזית איטליה כמשאית לוגיסטית עיקרית. ה"ספא דובונקה 35" שימשה בעיקר כטרקטור ארטילריה, נושאת תחמושת, מטען אספקה, נושאת חיילים ואפילו תותחנים נגד מטוסים.
סקומברולברקס
סקומברולברקס (שם מדעי: Scombrolabrax heterolepis מכונה גם "מקרל שחור") הוא מין של דג גרם שוכן-תהומות מסדרת הדקראים שהוא המין היחיד במשפחת הסקומברולברקיים (Scombrolabracidae) ובתת-סדרה Scombrolabracoidei. יש גם חוקרים הרואים בו מין מסדרה עצמאית (Scombrolabraciformes). למרות השם הוא איננו קשור למשפחת הקולייסיים. בעבר היה קשור לתת-סדרות דמויי-דקר ודמויי-מקרל, בהם דגי המקרל והטונה המזכירים אותו.
דג זה מגיע לאורך 30 סנטימטר ומזכיר במראהו את הגמפיליים, הדומים לטונות קוצניות. צבעו חום כהה עד שחור. הוא בעל גוף מוארך וזרים עם ראש גדול ועיניים חסרות אישונים גדולות המותאמות לתנאי חשיכה. הלסתות גדולות ובעלות שיניים גדולות מאמצע הלסת. לדג סנפיר חזה ארוך וסנפירי גב וזנב קצרים אך שריריים. הקשקשים שלו רכים ויכולים להישלף בקלות. בחוליות דג זה ישנם תאים המתפקדים כשלפוחית אוויר, דבר ייחודי לדג זה.
קת'י הוקול
קת'לין קורטני הוקול (באנגלית: Kathleen Courtney Hochul; נולדה ב-27 באוגוסט 1958) היא פוליטיקאית אמריקאית ומשפטנית לשעבר המכהנת כמושלת ניו יורק. בשנים 2015–2021 כיהנה כסגנית מושל ניו יורק. הוקול הושבעה לתפקידה כמושלת ניו יורק ב-24 באוגוסט 2021, בעקבות התפטרותו של המושל אנדרו קואומו. היא האישה הראשונה בתפקיד המושל. בשנים 2011–2013 הייתה חברת בית הנבחרים של ארצות הברית מטעם מחוז הקונגרס ה-26 של ניו יורק.
הוקול הייתה עורכת דין ועוזרת פרלמנטרית בטרם כיהנה כחברת מועצת העיירה המבורג בין השנים 1994–2007. מ-2007 עד 2011 הייתה ראשת מחוז אירי, זאת לאחר שכיהנה כסגנית ראש המחוז בשנים 2003–2007.
במאי 2011 זכתה הוקול בבחירות מיוחדות למילוי מקומו של כריס לי הרפובליקני אחרי שעזב את הקונגרס האמריקאי כנציג מחוז הקונגרס ה-26 של ניו יורק בבית הנבחרים של ארצות הברית, ובכך נעשתה הוקול לדמוקרטית הראשונה שייצגה את המחוז מזה ארבעים שנה. את תפקיד זה מילאה בשנים 2011–2013 עד להתכנסות הקונגרס ה-113 של ארצות הברית. הוקול הפסידה בבחירות לתקופת כהונה מלאה ב-2012 לבכיר מחוז אירי לשעבר, כריס קולינס, אחרי שהגבולות וההרכב הדמוגרפי של המחוז השתנו בתהליך החלוקה מחדש של מחוזות הבחירה בניו יורק.
לאחר שעזבה את הקונגרס עבדה כמומחית ליחסי ממשל בבנק M&T שבבאפלו. בבחירות 2014 המושל קואומו בחר בהוקול כעמיתתו למירוץ בבחירות שנערכו באותה השנה לתפקיד המושל. לאחר שניצחו בבחירות, התמנתה הוקול לסגנית המושל. קואומו והוקול נבחרו מחדש בבחירות 2018. לאחר התפטרותו של קואומו בשל שערוריות אחדות, הוקול ממלאת מקומו החל משלהי אוגוסט 2021, ובבחירות 2022, התמודדה על קדנציה מלאה לתפקיד המושל, מול חבר הקונגרס הרפובליקני לי זלדין. היא קיבלה כ-52% מהקולות ונבחרה לקדנציה מלאה ביחד עם אנטוניו דלגאדו כסגנה.
ראשית חייה
הוקול נולדה בשם קת'לין קורטני בבאפלו שבניו יורק, השנייה מבין ששת ילדיהם של ג'ון פ. "ג'ק" קורטני ופטרישיה אן "פט" (רוצ'פורד) קורטני, עקרת בית. בראשית חייה התמודדה משפחתה של הוקול עם קשיים כלכליים והתגוררה במשך תקופה בבית נייד בסמוך לבית חרושת לייצור פלדה. עם זאת, כאשר הוקול החלה את לימודיה הגבוהים, החל אביה לעבוד בחברת טכנולוגיות מידע ותקשורת שבהמשך עמד בראשה. משפחתה אירית-קתולית.
כשהייתה סטודנטית באוניברסיטת סירקיוז דבק בהוקול החיידק הפוליטי, ותחילת פעילותה הפוליטית נעוצה בהובלת חרם צרכנים על חנות הספרים של האוניברסיטה בגין גביית מחירים גבוהים ויוזמה כושלת לקרוא לאצטדיון האוניברסיטה על שם הבוגר שדרס את שחקן הפוטבול ארני דייוויס. הוקול ביצעה פעולות שדלנות באוניברסיטה כדי להסיר השקעות לימודיות בדרום אפריקה בשל מדיניות האפרטהייד בה, ובאביב 1979 עיתון הסטודנטים "דיילי אורנג'" העניק לה דירוג "A", וציין את השינויים שהתחוללו בקמפוס בין היתר בזכותה כראיה. בשנת 1980 השלימה לימודי תואר ראשון, ואת התואר השני שלה במשפטים קיבלה מבית הספר למשפט של האוניברסיטה הקתולית של אמריקה.
תחילת דרכה הפוליטית
לאחר שסיימה את לימודי המשפטים, החלה הוקול לעבוד במשרד עורכי דין בוושינגטון הבירה, אך מצאה עבודה זו כלא מספקת ובמהרה נטשה אותה. לאחר מכן עבדה כיועצת משפטית ועוזרת פרלמנטרית לחבר הקונגרס ג'ון לה פלאס ולחבר הסנאט של ארצות הברית דניאל פטריק מויניהאן, בטרם פתחה בקריירה ציבורית. כפעילה חברתית עסקה הוקול בסוגיות מקומיות כמנהיגת התאגדות עובדים של עסקים קטנים ובינוניים ששאפו לנטרל את ההשפעה של רשת וולמארט בניו יורק. בנובמבר 1994 נבחרה למועמדת המפלגה הדמוקרטית והמפלגה השמרנית למועצת העירייה של המבורג. עד 2007 כיהנה במועצת העיר. בהיותה חברת המועצה הובילה את המאמצים להסיר נקודות אגרה בחלק ממערכת הכבישים של ניו יורק.
היבחרה לתפקיד
הוקול התמודדה בבחירות המיוחדות לייצוג מחוז הקונגרס ה-26 של ניו יורק בבית הנבחרים של ארצות הברית, שנותר פנוי בעקבות התפטרותו של כריס לי הרפובליקני. היא הייתה מועמדת המפלגה הדמוקרטית ומועמדת מפלגת המשפחות העובדות. בית מגוריה של הוקול בהמבורג, מחוץ לגבולות מחוז הקונגרס ה-26, הפך למטרד עבור מטה הבחירות של הוקול, אם כי זה לא פסל אותה מלהתמודד לקונגרס. חודש לאחר הניצחון, עברה להתגורר במחוז.
מאמר בעיתון "וושינגטון פוסט" ציין כי לנוכח ניצחון אפשרי של הוקול, התחוללה "מלחמת ספינים שופעת" באשר למשמעות ניצחונה. המאמר המשיך וגרס כי הדמוקרטים ראו כי המירוץ הצמוד הוא תוצאה של הצעת תקציב המדינה של הרפובליקנים "הדרך לשגשוג" (The Path to Prosperity), ובמיוחד הצעתם לרפורמה מקיפה במדיקר. מנגד, הרפובליקנים ראו בו את המירוץ כצמוד בשל התמודדותו של דייוויס כמועמד שלישי. מסע הבחירות לווה במספר תעמולת בחירות טלוויזיונית שלילית, כאשר אתר האינטרנט "FactCheck" הלא-מפלגתי האשימה את שני הצדדים ב"מתן חוסר כבוד לעובדות".
ב-24 במאי 2011, יום הבחירות המיוחדות, ניצחה הוקול את קורווין אחרי שגרפה 47.24% מקולות הבוחרים.
כהונתה
בשבועות הראשונים של הוקול בתפקיד, נתנה את חסותה לשיתוף פעולה חקיקתי עם עמיתה מניו יורק בריאן היגינס, במטרה לייעל את תהליך רכישת הדרכון. היא גם נועדה פעמים אחדות עם הנשיא ברק אובמה בנוגע לכלכלת ארצות הברית ויצירת מקומות עבודה, והציגה הצעה לבית הנבחרים בשאיפה להשיב את קיצוצי המס שיזמו הרפובליקנים לרשות האמריקאית לפיקוח על חוזים עתידיים (CFTC). היא חיפשה דרכים לצמצם את הגירעון התקציבי הפדרלי והביעה תמיכה בצמצום ההוצאות של תוכנית המדיקייד כל עוד ההפחתות התקציביות לא יושגו בצורה של מענקי בלוק המוצעים למדינות ארצות הברית, כפי שהוצע בתוכנית התקציב הרפובליקנית. היא גם שוחחה עם אובמה על סיום הקלות מס לתאגידי נפט והגנה על עסקים קטנים ובינוניים.
כאשר ניהלה את מסע הבחירות שלה לקונגרס, הגדירה את עצמה הוקול כ"דמוקרטית עצמאית". בראיון לעיתון "Lockport Union-Sun & Journal", ביטאה את עצמאותה הפוליטית בהתנגדותה לתוכנית רישיונות הנהיגה למהגרים בלתי-חוקיים של המושל אליוט ספיצר והתנגדותה להצעת המושל דייוויד פטרסון להגדיל את מס ההכנסה תוך חיוב כל בעלי הרכבים לרכוש לוחיות רישוי חדשות.
הוקול נמנתה בין 17 הדמוקרטים שחברו לרפובליקנים ותמכו בהחלטה שמצאה את אריק הולדר, התובע הכללי של ארצות הברית בממשל אובמה, כאשם בביזיון הקונגרס בנוגע לשערוריית הנשק של ה-ATF, הצבעה שיזמו השדלנים של איגוד הרובאים הלאומי אשר הכריז כי יעניק דירוג למחוקקים לפי הצבעתם. מאוחר יותר בבחירות 2012 התגאתה הוקול בדירוג התמיכה שקיבלה מאיגוד הרובאים הלאומי וציינה כי היא רק אחת משני הדמוקרטים בניו יורק שקיבלו את תמיכת הארגון.
ב-6 בנובמבר 2012 הפסידה הוקול בבחירות לתקופת כהונה מלאה בבית הנבחרים, אחרי שהמועמד הרפובליקני כריס קולינס גבר עליה כשגרף 50.8% מהקולות, בעוד הוקול קיבלה 49.2%.
סגנית מושל ניו יורק
בבחירות 2014 הודיע סגן המושל ​​רוברט דאפי כי לא יתמודד לתקופת כהונה שנייה, זאת בשעה שהמושל קואומו כן התמודד מחדש לתפקידו. לאחר הכרזת פרישתו של דאפי, הודיע קואומו כי בחר בהוקול לשמש כעמיתתו למירוץ. ב-22 במאי 2014, הצירים בכינוס הוועידה הדמוקרטית המדינתית בניו יורק אישרו רשמית את מועמדותה של הוקול לתפקיד סגנית המושל.
בספטמבר זכו קואומו והוקול בבחירות המקדימות של המפלגה הדמוקרטית. בנוסף להיותם מועמדי המפלגה הדמוקרטית, היו השניים המועמדים של "מפלגת המשפחות העובדות"; בניו יורק, המתמודדים לתפקידי המושל וסגנו מועמדים בנפרד לתפקידים, אך מתמודדים בצוותא על אותו פתק הצבעה בבחירות הכלליות בנובמבר. ביום הבחירות הכלליות נבחרה הוקול לתפקיד סגנית המושל וקואומו נבחר לתקופת כהונתו השנייה. הוקול הושבעה לתפקידה ב-1 בינואר 2015.
קואומו הטיל על הוקול לנהל את עשר מועצות הפיתוח הכלכלי-אזורי, המהוות את מרכז המיזם לפיתוח כלכלי של הממשל. תכלית המועצות היא לבנות את נקודות החוזק של כל אזור בניו יורק במטרה לפתח תוכניות אסטרטגיות ארוכות טווח. קואומו הוסיף למנות את הוקול ליושבת ראש כוח המשימה בנושא התמכרות ושימוש לרעה באופיואיד והרואין. בתפקיד זה זימנה הוקול שמונה שימועי דיפלומטיה ציבורית ברחבי מדינת ניו יורק כדי לשמוע תשובות ממומחים ותושבי קהילות בחיפוש אחר פתרון למשבר ההרואין המדינתי.
החל מ-2015 ועד לסיום כהונתה הובילה הוקול את קמפיין "די זה די" ("Enough is Enough") של קואומו למאבק בתקיפות מיניות בקמפוסים של מוסדות להשכלה גבוהה בניו יורק, תוך אירוח והשתתפות ביותר מ-25 אירועים. במרץ 2016 מונתה בידי קואומו לוועדת הנצחת יום השנה ה-100 לזכות הצבעה לנשים במדינת ניו יורק.
בשנת 2018 תמכה הוקול בחקיקה למתן רישיונות נהיגה למהגרים בלתי חוקיים, יוזמה אליה התנגדה כראשת מחוז אירי בשנת 2007. בעוד שהוקול אמרה ב-2007 כי תפעול לבלימת כל בקשות של מהגרים בלתי-חוקיים למתן רישיונות נהיגה, ב-2018 טענה שהנסיבות השתנו. כסגנית המושל הייתה הוקול אשת הקשר בקפיטול של ממשלת ניו יורק לנציגי המדינה ב.
מושלת ניו יורק
ב-10 באוגוסט 2021, לאחר חודשים בהם הטיחו נשים רבות בקואומו האשמות בדבר הטרדות מיניות, הודיע המושל על התפטרותו מהתפקיד, שנכנסה לתוקף ב-24 באוגוסט אותה שנה. לפי החוק במדינת ניו יורק, הוקול ירשה את קואומו בתפקיד המושל, מה שהפך אותה לאישה הראשונה בתפקיד מושלת ניו יורק.
יחסי יפן–מאוריציוס
יחסי יפן–מאוריציוס הם היחסים הדיפלומטיים הרשמיים שבין יפן לבין רפובליקת מאוריציוס.
סקירה כללית
בין יפן לבין רפובליקת מאוריציוס מתקיימים יחסים דיפלומטיים רשמיים. היחסים הדיפלומטיים הרשמיים שבין יפן לרפובליקת מאוריציוס כוננו ב-12 במרץ 1968. יפן פתחה את שגרירותה שבפור לואי, בירת מאוריציוס, בינואר 2017 באופן רשמי.
קוואנט
{{פירושונים|
ראו גם
}}
דליה כהן (זמרת)
דליה כהן-שמחה (נולדה ב-3 באוגוסט 1950 כדילסיה כהן) היא זמרת-יוצרת פופ וזמר עברי, מלחינה ומוזיקאית ישראלית, שהתפרסמה לראשונה בשנת 1978 עם הלהיט "אהבתי אותך" שהגיע לראש מצעדי הפזמונים.
ביוגרפיה
כהן נולדה ברמת גן בשם דילסיה. אביה נולד בסלוניקי שביוון והצליח להימלט לפני פרוץ מלחמת העולם השנייה. בביתה משפחתה דיברה בשפת הלאדינו. מכיוון שחששו שבתם לא תסתדר עם שמה הפרטי החליטו הוריה לשנות את שמה לדליה, ומאז היא נושאת שם זה.
קריירה מוזיקלית
כהן החלה את הקריירה המוזיקלית שלה בסוף שנות השישים בלהקת גייסות השריון לצד אבי טולדנו. לאחר השחרור הוציאה תקליטון אשר כלל את השירים "ברוך מוציא הלחם" ו"רפי מנליק", שלא זכו להצלחה מיוחדת. אחרי התקליטון הופיעה בפסטיבל שירי הילדים הראשון ב-1970 עם השיר "נוצה קטנה" שזכה במקום העשירי, ובפסטיבל הזמר החסידי עם השיר "גם כי אלך". בשנים 1971–1973 יצאה עם להקת הייצוג של הפסטיבל להופעות ברחבי ארצות הברית. באותה תקופה הקליטה את השיר "ישבה נערה בבית הקפה", שזכה להצלחה יחסית. בשנת 1978 הקליטה כהן שיר שכתבה והלחינה בשם "אהבתי אותך", שזכה להצלחה גדולה והגיע לראש מצעדי הפזמונים. שנה אחר כך השתתפה כהן בתוכניות רדיו רבות בקול ישראל, להן כתבה, הלחינה וביצעה שירים. באותה השנה זו גם הוציאה עוד להיט, "לא רוצה לישון", הפעם שיר שנכתב עבור ג'וזי כץ בפסטיבל שירי הילדים ה-9.
כהן הרבתה להופיע בפני תיירים ובשנת 1980 הוציאה את אלבום הסולו הראשון שלה. האלבום, שנקרא "דליה", כלל בעיקר ביצועים שלה לשירי ייצוג ידועים של ישראל ושירים נוספים בעיבודו של בני נגרי, שכהן הרבתה לשתף עמו פעולה. השירים המקוריים היחידים באלבום היו "שיר בלה-לה-לה" ו"בוא עובר אורח", שכתבה והלחינה והפך ללהיט. האלבום לא זכה להצלחה מסחרית, למרות השירים הבולטים בו, רובם גרסאות כיסוי: "בשנה הבאה" (של אילן ואילנית), "עוד לא אהבתי די" (של יהורם גאון), "הללויה" (של גלי עטרי וחלב ודבש), "בוא עובר אורח" (שהוקלט כבר בשנת 1978) ו"שיר בלה-לה-לה".
ב-1984 הגישה כהן את התוכנית "מופע רוק". בשנת 1987 השתתפה כהן בתחרות הקדם אירוויזיון עם השיר "היי הופה", שהלחינה למילים שכתב קריין קול ישראל מלאכי חזקיה בדואט עם הבחורים מאפיקים. השיר זכה במקום ה-14 והלפני האחרון ולא זכה להצלחה כלשהי (אך שיר דומה לו בשם "הורה מולדת", שכתבה כהן, הלחין עוזי חיטמן וביצעה במקור ירדנה ארזי הפך פופולרי דווקא כריקוד עם).
בשנת 1988 הוציאה את אלבומה השני "ילדה טובה", שבו כתבה כהן את כל מילות השירים וחלק מהלחנים. בני נגרי עיבד את שירי האלבום והלחין את יתר השירים. גם אלבום זה לא זכה להצלחה על אף שבלטו בו השירים "ילדה אישה", "למה לדנה" (מהשירים הראשונים בישראל בסגנון הראפ, שלא היה אז בשיאו), "אהבה ראשונה", "בין אחת עשרה לשתים עשרה" בהשתתפות הסקסופוניסט גורי אגמון ובעיקר "זכות המבוכה" ושיר הנושא, שקיים דמיון בינו לבין להיטו של מייקל ג'קסון "Bad". השיר מופיע באלבום גם בגרסת רמיקס מורחבת בשם "ילדה טובה מאוד".
בשנת 1989 פרסמה ספר ילדים שכתבה בשם "יומני הסגול".
שימשה תסריטאית לקומדיות המצבים "המסעדה הגדולה" ו"שכנים" בערוץ הראשון והופיעה בשני הפרקים האחרונים של "המסעדה הגדולה".
בשנת 2010 חידשה הזמרת ג'ואל את שירה של כהן "אהבתי אותך" בגרסת דאנס, שזכתה לחשיפה בעיקר בתוך הקהילה הגאה. בגרסה זו הושמט חלק מהטקסט המקורי.
כהן לקחה פסק זמן ארוך ממוזיקה עד שנת 2009, כשבשנה זו העלתה את מופע הסאטירה "השובשרות" עם הזמרות לאה תורן וציפי זרנקין, שהוחלפה בהמשך בריקי מנור.
החל משנת 2015 מופיעה כהן עם הזמרת לאה תורן במופע קברט סאטירי מתעדכן על בעיות השעה המבוסס על להיטים איטלקיים עם מילים שכהן עצמה כותבת.
מתגוררת במבשרת ציון.
משחקי אינוויקטוס
משחקי אינוויקטוס (באנגלית: Invictus Games) הם טורניר ספורט פאראלימפי רב-ענפי בינלאומי לחיילים ויוצאי צבא.
משחקי אינוויקטוס הראשונים נערכו בלונדון שבבריטניה בספטמבר 2014.
ייסוד התחרות
הרעיון לתחרות הועלה על ידי הארי, נסיך ויילס בהשראת תחרות דומה (Warrior Games) שבה נכח בארצות הברית, במטרה לסייע בשיקומם באמצעות ספורט של חיילים שנפצעו וסבלו ממחלות ועל מנת שפצועי בריטניה במלחמת אפגניסטן לא יישכחו גם לאחר תום המעורבות הבריטית שם.
כהמנון עבור התחרות נבחר השיר Invictus מאת המשורר האנגלי בן המאה ה-19 ויליאם ארנסט הנלי (Willian Ernst Henley). המוטו שנבחר לה היה I AM.
משחקי אינוויקטוס 2014
הטורניר הראשון התקיים ב-10 עד 14 בספטמבר 2014 בלונדון. בתחרות השתתפו למעלה מ-400 ספורטאים מ-13 מדינות, לרבות 130 ספורטאים בריטים.
התחרות אורגנה בתוך עשרה חודשים בתמיכת ראש עיריית לונדון בוריס ג'ונסון, הוועדה המארגנת של המשחקים הפאראלימפיים באולימפיאדת לונדון ומשרד ההגנה של בריטניה. הנסיך הארי עמד בראש הוועדה המארגנת של התחרות. הקרן המלכותית של בית המלוכה הבריטי הקציבה לתחרות מיליון לירות בריטיות ומשרד האוצר הבריטי הקציב סכום דומה. חברת יגואר לנד רובר העניקה חסות כספית לתחרות.
מדינות משתתפות
14 מדינות הוזמנו לשלוח נציגים לתחרות. המדינות שהוזמנו היו אלו שחייליהן לחמו בצד חיילי בריטניה בשנים האחרונות, בעיקר בחזיתות עיראק ואפגניסטן:
אירועי התחרות
התחרות נערכה בפארק האולימפי על שם המלכה אליזבת שבלונדון. בטקס הפתיחה נכחו 6,500 צופים וביניהם ראש ממשלת בריטניה דייוויד קמרון, הנסיך הארי, הנסיך צ'ארלס, אשתו הדוכסית קמילה והנסיך ויליאם. במהלכו הושמע מסר מוקלט מאת הגברת הראשונה של ארצות הברית מישל אובמה.
משחקי התחרות נערכו באחדים ממתקני אולימפיאדת לונדון, לרבות קופר בוקס, ולופארק ומרכז ספורט המים ושודרו על ידי ה-BBC. משתתפי התחרות התחרו באתלטיקה, קשתות, חתירה באולם, הרמת כוח, אופני כביש, כדורעף לנכים, שחייה, כדורסל בכיסאות גלגלים וראגבי בכיסאות גלגלים. נותנת החסות יגואר לנד רובר ארגנה גם תחרות נהיגה.
בקונצרט שנערך לרגל סיום התחרויות בהשתתפות 26,000 צופים הופיעו בין היתר להקת פו פייטרס והזמרים בריאן אדמס, ג'יימס בלאנט ואלי גולדינג.
משחקי אינוויקטוס 2016
הטורניר השני התקיים באורלנדו שבפלורידה, ארצות הברית, מה-8 ועד 12 במאי 2016.
בטורניר השתתפו משלחות מאוסטרליה, איטליה, אסטוניה, אפגניסטן, בריטניה, גאורגיה, גרמניה, דנמרק, הולנד, ירדן, ניו זילנד, עיראק, צרפת, קנדה והמארחת ארצות הברית.
ענפי הספורט שנכללו בטורניר הם אתלטיקה, קשתות, נהיגה, חתירה באולם, אופניים, כדורעף בישיבה, שחייה, כדורסל בכיסאות גלגלים, רוגבי בכיסאות גלגלים, טניס בכיסאות גלגלים וטריאתלון.
משחקי אינוויקטוס 2017
הטורניר השלישי התקיים בטורונטו שבקנדה מה-23 עד 30 בספטמבר 2017.
בטורניר השתתפו משלחות מאוסטרליה, איטליה, אסטוניה, אפגניסטן, בריטניה, גאורגיה, גרמניה, דנמרק, הולנד, ירדן, ניו זילנד, עיראק, צרפת, רומניה ואוקראינה (שתיהן לראשונה), ארצות הברית והמארחת קנדה.
ספורטאי כל המדינות המשתתפות זכו במדליות. בראש טבלת המדליות ניצבו ארצות הברית, בריטניה וקנדה.
משחקי אינוויקטוס 2018
הטורניר הרביעי התקיים בין ה-20 ל-27 באוקטובר 2018 בסידני שבאוסטרליה. השתתפו במשחקים 491 מתחרים מ-18 מדינות והן: - אפגניסטן, אוסטרליה, קנדה, דנמרק, אסטוניה, צרפת, גאורגיה, גרמניה, עיראק, איטליה, ירדן, הולנד, ניו זילנד, פולין, רומניה, אוקראינה, בריטניה וארצות הברית.
משחקי אינוויקטוס 2022
ב-2018 תוכנן המחזור החמישי להתקיים בעיר האג שבהולנד. בשל מגפת הקורנה נדחו המשחקים ולא התקיימו ב- 2020 וב-2021. ב-16 באפריל 2022 נפתחו המשחקים בעיר האג והתקיימו עד 22 באפריל בחסות הנסיך הארי והדוכסית מסאסקס מייגן. במשחקים משתתפים 500 מתחרים מ-20 מדינות ביניהן אוסטרליה, בלגיה, קנדה, דנמרק, אסטוניה, צרפת, גאורגיה, גרמניה, עיראק, איטליה, הולנד, פולין, דרום קוריאה, רומניה, אוקראינה, בריטניה וארצות הברית. בדברי הפתיחה העלה הנסיך הארי על נס את מצבה של אוקראינה הנמצאת תחת המתקפה הרוסית.
משחקי אינוויקטוס 2023
המשחקים בשנת 2023 אמורים להתקיים בעיר דיסלדורף שבגרמניה בין ה-9 ל-18 בספטמבר.
ישראל ומשחקי האינווקטוס
בשנת 2020 עלתה האפשרות לשלב נבחרת פראלימפית מישראל, ואף נבחנו הדרכים לממן את הגעת הנבחרת להאג לתחרויות ב-2022 בעזרת קרן ג'נסיס היושבת בלונדון ושאחד משותפיה הוא האוליגרך מיכאיל פרידמן. הסכמות על כך הושגו בין ראשי הוועד של המשחקים ושגריר ישראל בבריטניה מארק רגב. ההסכמה הזאת עוררה חוגים ערביים שונים לציין כי ישראל עומדת תחת חקירה בינ"ל על פשעי מלחמה בשטחים הכבושים והזמנת ישראל היא בבחינת פרובוקציה מצד בית המלוכה . בפועל ישראל לא הוזמנה ולא השתתפה במשחקים אלו.
גדעון פובזנר
גדעון (גידי) פּוֹבְזְנֶר (נולד ב-10 באוקטובר 1948) הוא אדריכל ישראלי.
ביוגרפיה
פובזנר נולד בתל אביב, בנו של האדריכל שמעון פובזנר. לאחר שהשלים את לימודיו בתיכון חדש התגייס לשירות בחטיבת הצנחנים. את הכשרתו המקצועית כאדריכל רכש בטכניון בחיפה ועם תום הלימודים הצטרף למשרד שבראשו עמד אביו. תחילה עבדו השניים במשותף ומאז פטירת אביו ב-1999 מוביל פובזנר את המשרד באופן עצמאי.
פובזנר מתמחה בתכנון מוסדות חינוך והודות לכך קנה לעצמו שם של אחד מבכירי האדריכלים בתחום הפועלים בישראל. במסגרת זו תכנן יותר ממאה בתי ספר יסודיים, חטיבות ביניים ובתי ספר תיכוניים בכל רחבי הארץ. לבד ממוסדות חינוך, תכנן גם מתקני ספורט ומבני ציבור אחרים. פובזנר עוסק גם בציור ומרבה להציג תערוכות בגלריות כמו "בית האמנים" ו"גלריה טובה אוסמן".
יחסי יפן–סיישל
יחסי יפן–סיישל הם היחסים הדיפלומטיים הרשמיים שבין יפן לבין הרפובליקה של סיישל.
סקירה כללית
בין יפן לבין הרפובליקה של סיישל מתקיימים יחסים דיפלומטיים רשמיים. היחסים הדיפלומטיים הרשמיים שבין יפן לבין הרפובליקה של סיישל כוננו עם עצמאותה של סיישל ב-1976.
בשר כבש
בשר כבש הוא בשר לאכילה שהוכן מכבש.
בשר של כבש צעיר עד גיל שנה, אשר לרוב במשקל 5.5 עד 39 ק"ג מכונה בשר טלה. בשר טלה בדרך כלל עדין יותר מבשר כבש מבוגר יותר. בשר טלה פופולרי יותר לרוב במדינות מערביות מסוימות, לרוב בתקופת חג הפסחא. בשר טלה בדרך כלל יקר יותר מבשר כבש.
בשר כבש פופולרי במיוחד במטבחים של אזור הים התיכון, צפון אפריקה, המזרח התיכון והודו.
סוגי הנתחים
בשר הכבש מתחלק לנתחים שונים לפי החלק בגוף הכבש ממנו נלקחו. מכיוון שהשרירים שבדרך כלל מתאמצים יותר הם שרירי הצוואר והרגליים, יהיו הנתחים באזורים אלה שריריים וקשים יותר לעומת נתחים מאזור הצלעות והמותניים. ברוב הקצביות בישראל לא נהוג למספר את הנתחים של הכבש בניגוד לבקר, אבל ישנן קצביות בודדות שממספרות את הנתחים. מרבית הקיצובים השונים של הכבש בישראל מחולקים כך:
הכשרת בשר כבש ביהדות
הכשרת בשר היא פעולה שעל פי ההלכה יש לבצע בבשר שנשחט כדי להכשירו לאכילה, וכדי להימנע מאכילת דם, גיד הנשה, וחלב, האסורים על פי היהדות. את הנתחים האחוריים של הכבש נהגו יהדות אשכנז שלא מנקרים בניגוד לבקר עקב גודלה הקטן של הבהמה והמומחיות הנדרשת לניקור בהמות קטנות וכן בטענה שאין מסורת ליהדות אשכנז בניקור כבשים (המסורת אבדה ונשתכחה בקרב קהילות אלו עקב חיסרון בבשר כבשים במדינות אשכנז) לעומת זאת הקהילות הספרדיות שבהן היה מצוי יותר בשר כבש כן נהגו לנקר גם כבשים ובהמות קטנות ונשמרה המסורת של ניקור כבשים וכך הבקיאות והמיומנות שבניקור בהמות קטנות נמצא בקרב שוחטי הקהילות הללו. כיום כמעט ואי אפשר למצוא בשר כבש בשחיטה של בדצ אשכנזי מהסיבה הפשוטה שלא נמצא משתלם כלכלית לשחוט ולהשליך חצי מבשר הבהמה (החלקים האחוריים שלא ניתנים לניקור עי מסורת אשכנז אוכף, שוק ופלדה.) בדצים ספרדים ושחיטה בהכשר הרבנות כן משווקת בשר אחורי של כבשים אך יש נתחים מסוימים שלא טורחים לנקרם (למרות שבבשר בקר כן נוהגים לנקרם) כיוון שההשקעה בניקור לא משתלמת עקב קוטן הנתח של הבשר שנשאר. את החלקים הקדמיים של הכבש מכשירים באחד משני האופנים: מליחה וצלייה.
Dark Colony
דארק קולוני (באנגלית: Dark Colony, "מושבה אפלה") הוא משחק מחשב מסוגת אסטרטגיה בזמן אמת שיצא בשנת 1997. המשחק פותח על ידי חברת Gametek ושווק על ידי יצרנית ומשווקת משחקי האסטרטגיה המובילה Strategic Simulations, Inc. המשחק הופץ הן בגרסת חלונות והן ל Mac OS.
עלילת המשחק מתרחשת בכוכב הלכת המאדים בשנת 2137 ולאחריה. בשנה זו בני האדם כבר התיישבו במאדים והקימו בו יישובים קומפקטיים למדי, של מבנים גבוהי-רמה, יישובים המכונים "קולוניות" (מושבות), כמו כן בשנה זו, גילו בני האדם מקור אנרגיה רחב היקף אותו כינו "Petra-7". למען כרייה וניצול מרביים, החלו הרשויות האנושיות לבצע הארצה של כוכב הלכת (דהיינו הפיכת הכוכב לבעל אקולוגיה הדומה לזו של כדור הארץ). תהליך הארצה גרם לפריחתו של כוכב הלכת, כך שגדלו בו ג'ונגלים ואזורי סוואנה מרהיבים ביופיים (עורכי המשחק ביקשו להדגיש את הצבעוניות והיופי שבנופים אלה). שנים לאחר מכן פלש למערכת השמש שלנו צי מסתורי של צבא חייזרי רב-גזעי בשם ט'אאר (Taar). כוחות הט'אאר, המונים סוגים שונים של צורות חיים ביקשו להתיישב בכוכב זה משום שהוא מתאים במיוחד לצורכיהם הביולוגיים, אך לא לפני השמדה טוטאלית של בני האדם היושבים בו מכבר. במהרה החל סכסוך צבאי רחב היקף בן הכוחות הפולשים למפעל האנושי במאדים והפולשים החלו מקימים בו קולוניות משל עצמם, ומתרבים במהירות.
המשחק מכיל שני קמפיינים, האחד נותן לשחקן לפקד על הכוחות האנושיים הנשלחים מטעם חברת הקולוניזציה המיליטריסטית "פאן לומה תעשיות" (Pan Luma Industries), שהיא חברה אחת לצד ארוגן (Aerogen) וסטראטוס (Stratus), שעל שלושתן הוטל פרויקט יישוב המאדים ומטרתם להגן על המושבות האנושיות. הקמפיין השני מעניק לשחקן פיקוד על הפלישה החייזרית ומטרתו לחסל כליל את ההתיישבות האנושית במאדים.
מאפיינים צבאים ואיזון
לרוב, מתחילים שלבי המשחק כאשר כלי טיס כל שהוא מנחית את החיילים והמבנים של הקולוניה המשמשת כבסיס בית למבצעים השונים הנדרשים מהשחקן. ספינת הדגל של בני האדם היא מעין חללית דמוית-קיעור, וזו של הט'אאר היא צלחת מעופפת. הן לבני האדם והן לטא'אאר יש יחידה מיוחדת, "מפקד" שהוא למעשה שדרוג של יחידת חיל הרגלים הפשוטה ביותר.
לבני האדם ולחייזרים יחידות צבאיות הזהות לחלוטין מבחינת אספקטים כגון מהירות תנועה, קטלניות, קצב התרפאות, גילוי שטח (Fog of war) וכו'. אמנם, שני אספקטים, מלבד טקטיקה ומזל עשויים להטות את הכף במאבק; האחד, ניצול שונה של חפצים (בונוסים) המפוזרים בשדה הקרב, וכן, השפעה של מחזור היממה על הכוחות הלוחמים כך שתקיפה עם חיילי ט'אאר המתבצעת בזמן הלילה תגרום לפגיעה איתנה יותר בכוחות האנושיים ולוחמה עם כוחות אנושיים בכוחות ט'אאר בזמן היום תגרום לפגיעה חזקה יותר בהם.
חבילת ההרחבה
חבילת ההרחבה נקראת Dark Colony: The Council Wars והיא יצאה בשנת 1998. כותר זה פותח על ידי חברת Sold-Out Software והופץ על ידי חברת Gametek. אספקטים חדשים מתבטאים הן ברמת מאפייני הנוף (כגון צלחות מעופפות הרוסות הפזורות בשטח המאדים), מאפיינים נוספים של קולוניות ט'אאר, ועוד. הקמפיינים בהרחבה דומים למדי לאלו של המשחק הראשון.
חוות הקסמים
חוות הקסמים (בתרגום הראשון לעברית, הרשת של שרלוט בתרגום השני) (באנגלית: Charlotte's Web) הוא ספר ילדים משנת 1952, מאת הסופר האמריקאי א. ב. וייט, ומאויר על ידי גארת' ויליאמס. הרומן מספר את סיפורו של חזיר בשם וילבור ועל הידידות שלו עם עכבישה בשם שרלוט. כאשר וילבור בסכנה להישחט על ידי החוואי, שרלוט כותבת הודעות בשבחו של וילבור (כגון "חזיר נהדר") בין קוריה בכניסה לאסם, על מנת לשכנע את האיכר לתת לו לחיות.
הספר נחשב קלאסיקה של ספרות ילדים, ואף נבחר לספר האהוב ביותר מכל הזמנים בסקר שנערך על ידי אגודת הספריות של בתי הספר בארצות הברית. ובשנת 2000, כתב העת Publisher's Weekly דיווח שהוא גם ספר הילדים הנמכר ביותר של כל הזמנים.
חוות הקסמים  עובד לסרט אנימציה על ידי האנה-ברברה הפקות ו-Sagittarius Productions ב-1973. סרטי פרמאונט יצאו בסרט המשך (ישירות לווידאו), חוות הקסמים 2: ההרפתקאה הגדולה של וילבור, בארצות הברית בשנת 2003 (הופץ בשאר העולם על ידי יוניברסל). גרסה קולנועית של הסרט יצאה ב-2006 בליהוק רב-כוכבים, הכוללים את ג'וליה רוברטס, דקוטה פנינג, סטיב בושמי, אופרה וינפרי, ג'ון קליז ואחרים. משחק וידאו המבוסס על סרט הקולנוע גם יצא ב-2006.
תקציר העלילה
לילה אחד וילבור שומע קול נעים - קול המבטיח לו חברות. למחרת, הוא מנסה לגלות של מי הקול, וכל החיות מתכחשות לדבר. פתאום, וילבור רואה עכבישה טווה את קוריה בפתח האסם, לומד ששמה שרלוט, והיא זו שדיברה אליו. שרלוט היא עכבישה בעלת עדנה, נימוסים, וידע רב, והשניים מתיידדים. וילבור, שעכשיו חזיר בגודל רגיל, מגלה שהוא מועד לשחיטה, ושרלוט מבטיחה לתכנן תוכנית שתציל אותו. בהתאם, במשך הלילה היא רוקמת לתוך קוריה מסר בשבחו של וילבור, והדבר מושך את תשומת לבם של צוקרמן ושכניו, שסבורים שמילות השבח הן תוצאה של התערבות אלוהית.
ככל שעובר הזמן, ויותר מסרים מופיעים על פני קורי העכביש של שרלוט, שמו של וילבור יוצא לפניו. וכך, משתכנע צוקרמן להציג את וילבור ביריד המחוזי. מתלווים אליו בסתר שרלוט, וטמפלטון העכברוש שמסייע לשניים במציאת מסרים בגזרי עיתונים שיהוו לשרלוט השראה, בתמורה לאוכל של וילבור. בזמן היריד, שרלוט מטילה את ביציה וטווה לצאצאיה שק מגן. וילבור אינו זכאי לאף אחד מהפרסים הרגילים ביריד, מכיוון שהוא אינו החזיר הגדול ביותר או המרשים ביותר במראהו - אך שרלוט ממשיכה לטוות את מסריה, ועובדי היריד ומבקריו מתלהבים כל כך, שווילבור זוכה בפרס הגדול, והוא נחשב כעת לסוג של סלבריטי, וככזה לא יעלה על הדעת להורגו ולהגישו כארוחת חג המולד.
שרלוט, מותשת על ידי הטלת ביציה, מודיעה שהיא לא תחזור עם וילבור לחווה, אלא תישאר ביריד הנטוש, שם תיפח נשמתה. היא מרוצה מהישגיה, ומודיעה לווילבור שהוא בטוח כעת, ומאחלת לו שיהיה מאושר. אך היא מבקשת מחבריה שיחזירו את שק ביציה לחווה, ושילדיה ייוולדו שם. טמפלטון נושא את שק הביצים בפיו, נרגן כרגיל ודורש שוחד, אך בליבו חבר לשרלוט ווילבור. בחזרה בחווה, וילבור שומר על ביציה של שרלוט כעל אוצר, ויום אחד, כשהביצים מתחילות לבקוע, הוא מתלהב ושמח - עד שאחת אחר השנייה, בנותיה של שרלוט טווות להן מצנחים ועפות לגלות את העולם. וילבור מרגיש שליבו נשבר, עד שהוא רואה ששלוש העכבישות הקטנות ביותר עדיין עמו - והן מודיעות לו שנעים להן שם ובכוונתן להישאר. וילבור עוזר להן לבחור שמות - ג'וי, נלי, וארנאיה. הספר מסתיים בידיעה שווילבור זכה לחברתן של בנות הדורות הבאים של בנותיה של שרלוט, לאורך שנות חייו.
פרסים וקבלה
הספר "חוות הקסמים" זכה לתשבחות עם צאתו לאור. יודורה ולטי כתבה בניו יורק טיימס, "כיצירה, הספר הוא די מושלם, ודי קסום באופן שבו הוא נוצר". בנוסף להיותו ספר הילדים (בכריכה רכה) הנמכר ביותר בכל הזמנים, "חוות הקסמים" הוא גם מספר 78 ברשימת הספרים הנמכרים ביותר בכריכה קשה (לא רק בין ספרי ילדים). הספר נמכר ביותר מ-45 מיליון עותקים, ותורגם ל-23 שפות. הוא זכה באות ההוקרה של ניוברי בשנת 1953 (כאשר המדליה הוענקה לספר "סודות האנדס" של אן נולן קלארק). ב-1970, זכה א. ב. וייט במדליית לורה אינגלס וילדר, פרס מוביל בתחום ספרות הילדים, עבור "חוות הקסמים" וכן "סטיוארט ליטל" ביחד.
ב-1991 יצאה גרסת אודיו לספר, בהקראתו של א. ב. וייט עצמו, שגם זכה לשבחים מאת המבקרים. אגודת החינוך הלאומית כללה את "חוות הקסמים" ברשימת 100 ספרי הילדים על פי המורים, וז'ורנל ספריות בתי הספר גם קבע שהספר הוא בין 100 הספרים הטובים של כל הזמנים.
קולנוע
ב-2003 יצא סרט המשך בשם חוות הקסמים 2: ההרפתקאה הגדולה של וילבור. סרט זה הופץ על ידי סרטי פרמאונט, ויצא ישירות לווידאו.
חוות הקסמים (2006): סרטי פרמאונט, בשיתוף עם וולדן מדיה, קרנר אנטרטיינמנט, וסרטי ניקלודיאון, הפיקו את סרט הקולנוע ששילב דמויות חיות עם אנימציה בכיכובם של דקוטה פנינג בתפקיד פרן, ובתפקידי קולות ג'וליה רוברטס (שרלוט), סטיב בושמי (טמפלטון), ואופרה וינפרי, קתי בייטס, ג'ון קליז, ריבה מקינטייר ואחרים בתפקידי חיות האסם.
במה
ב-1989 הייתה הופעת הבכורה של המחזמר "חוות הקסמים" עם מילים ולחן מאת צ'ארלס שטרוס, ומחזה הבסיס מאת ג'וזף רובינט.
משחק וידאו
משחק וידאו המבוסס על הסרט מ-2006 פותח על ידי Backbone Entertainment, ושווק על ידי THQ ו-Sega, יצא בדצמבר 2006 עבור Game Boy Advance, נינטנדו, פלייסטיישן 2 ו-PC.
אדלווייס
אדלווייס (אֶדֶלְוַיְס, מגרמנית Edelweiß; שם מדעי: Leontopodium alpinum), המכונה בעברית גם לבנבן, הוא פרח ממשפחת המורכבים, ואחד מהמאפיינים הידועים ביותר של הצמחייה בהרי האלפים שבדרום מרכזה של אירופה.
עלי הכותרת שלו לבנים ובעלי שערות קטנות כמין צמר. במרכז 5–6 פרחים קטנים בצבע צהוב שגודלם כ-5 מ"מ. גודל הפרחים נע בממוצע בין 3–20 ס"מ ויכול להגיע לגודל של 40 ס"מ. פורח בחודשים יולי עד ספטמבר.
תפוצתו של הצמח אינה אחידה, והוא מעדיף שטחי סלעי גיר בגובה 2,000–2,900 מטר. הצמח משמש כתרופה למחלות בטן ולמחלות נשימה ברפואה העממית. השערות הזעירות והצפופות מסייעות לו לשרוד ולהסתגל לקור העז וליובש שבאזורי הגידול שלו, וכן מגִנות עליו מפני קרינת ה-UV שמאפיינת אזורים גבוהים אלה.
צמח הלבנבן נחשב כצמח מוגן במדינות רבות, כגון: מונגוליה, בולגריה, קרואטיה, שווייץ (הפרח הלאומי), צרפת, נורווגיה, איטליה, מלזיה, קמרון, אינדונזיה, גרמניה, ספרד, פולין, סלובקיה, סלובניה, אוסטריה ורומניה.
כיום הוא גדל בגינות נוי. הצמחים חיים לזמן קצר וניתן לגדל אותם מזרעים.
סמליות
האדלווייס מהווה סמל תרבותי בעולם כולו בשל שמו, מראו ואזור התפוצה הייחודיים שלו.
קורטיים
קורטיים (שם מדעי: Kurtidae) היא משפחת דגי גרם מסדרת הדקראים יחידה בתת-סדרה Kurtoidei. בתוך משפחה זו סוג יחיד - קורטוס (Kurtus) ובו רק 2 מינים. כמה חוקרים רואים בהם סדרה עצמאית (Kurtiformes).
מאפיינים
דגים אלה חיים במים מתוקים, מים מליחים ומי חופים ברחבי האוקיינוס ההודי מהודו עד גינאה החדשה וצפון אוסטרליה באזורים טרופיים. הם מזכירים במראם את האפוגוניים. אורכם 12–33 סנטימטרים בממוצע, כשהמין Kurtus gulliveri גדול יותר.
דגים אלה ידועים כמדגירי ביצים על קרומים במצח הזכר, דבר שנצפה במין Kurtus indicus, אך כנראה שאיננו מבוצע בידי המין Kurtus gulliveri. לנקבה אין קרומים כאלה. הדגים בעלי גב מוגבה עם צלעות בולטות וזנבות ארוכים ביותר. הראש גדול ומרובע עם עיניים גדולות. צבע הגוף שקוף עם קשקשים כתומים עד ירוקים לאורך מרכז הגוף.
לא ידוע על דגים אלה הרבה וקשה להחזיק אותם בשביה.
פארק היורה 3
פארק היורה 3 (באנגלית: Jurassic Park III) הוא סרט מדע בדיוני, הרפתקאות ופעולה אמריקאי, הסרט השלישי בסדרת סרטי פארק היורה. בסרט זה במאי הסרט הוא ג'ו ג'ונסטון בעוד במאי הסרטים הקודמים, סטיבן ספילברג משמש כמפיק.
הסרט יצא ב-18 ביולי 2001 והיה לשובר קופות כאשר הצליח בזמנו להכניס 368 מיליון דולר. עם זאת הוא קיבל את ההכנסות הנמוכות ביותר בזיכיון וכן ביקורות שליליות לרוב.
אורך הסרט 93 דקות והוא צולם בהוואי ובקליפורניה מאוגוסט עד ספטמבר 2000. בסרט מככבים השחקנים סם ניל שחזר להופיע כד"ר אלן גראנט, ויליאם ה. מייסי, לורה דרן, טיה ליאוני, טרוור מורגן ואלסנדרו ניבולה.
סרט זה הוא הסרט הראשון בסדרת הסרטים "פארק היורה" שלא בוסס על ספר.
תקציר העלילה
לאחר שמונה שנים מאירוע פארק היורה והאסון בלוס אנג'לס, האיים "איסלא נובלר" ושכנו "איסלא סורנה" נאסרים לכניסה אנושית, אך נער ואדם מבוגר גולשים בקרבה מסוכנת לאיים במצנח רחיפה שמחובר לסירה. צוות הספינה נעלם לפתע והשניים נאלצים לנתק את הקשר לסירה ומרחפים לעבר האי.
בינתיים, ד"ר אלן גרנט חזר לעבודת חקר המאובנים יחד עם חוקר צעיר בשם בילי ברנן. עקב האירועים בפארק היורה והמצב הכלכלי והפוליטי, הוא מתקשה לגייס כספים למחקרו החדש על אינטליגנציית הדינוזאורים. חברתו, ד"ר אלי סאטלר, עזבה אותו והתחתנה עם בחור בשם מארק דגלר ויש להם 2 ילדים, אך עדיין נותרה בקשר עמו וילדהּ קורא לו "איש הדינוזאורים". כשההרפתקן העשיר פול קירבי ואשתו אמנדה מציעים לד"ר גרנט תרומה נאה למחקרו החדש, אם יצטרף אליהם למסע אווירי מעל האי איסלה סורנה (שהתעופה מעליו נאסרה חוקית), הוא נאלץ להסכים, אף שקיבל פוסט טראומה ונשבע שלא יחזור לאי או לקשר עם דינוזאורים חיים.
למסעם מצטרף החוקר בילי ברנן, שני שכירי חרב בשם נאש וקופר וכן סוכן נסיעות בשם יודסקי. כשהמטוס מתקרב לאי, אלן מגלה שהם הולכים לנחות, בניגוד להבטחתם, הוא צועק שיעצרו ואחד המאבטחים מכה אותו מאחור ומעלף אותו. כשאלן מתעורר הוא מגלה שהם נחתו באי ושכירי החרב בודקים את השטח. אלן אומר לכולם לחזור והצוות חוזר במהירות ומתניע את המטוס. על האי נשאר קופר שמנסה להגיע אליהם, אך נטרף בידי ספינוזאורוס ענקי שנע על מסלול המטוס ומכריח אותו לנחות נחיתת אונס על צמרות העצים, מה שמרסק את המטוס. על הענפים, הספינוזאורוס מוצא אותם שוב וטורף את הטייס נאש, יחד עם מכשיר הטלפון הלוויני שלהם, אך שאר החבורה בורחת לחלקים האחוריים שמחוץ להישג ידיו. המטוס לא מחזיק מעמד על העץ ונופל והספינוזאורוס מגיע אליהם, שובר את חלונות המטוס ורודף אחריהם אך הם מצליחים להימלט. כשהם ממשיכים לנוע הם נתקלים בטירנוזאורוס רקס הניזון מנבלה, שמאתר אותם ורץ לעברם והם בורחים חזרה. הטירנוזאורוס פוגש את הספינוזאורוס ושני הענקים נלחמים ביניהם עד למות ונפילת הטירנוזאורוס לפני הספינוזאורוס הגדול יותר.
אז מגלה ד"ר גרנט את הסיבה האמיתית מאחורי ההזמנה לאי: בני הזוג קירבי הם למעשה גרושים, שחברו יחד על מנת למצוא את בנם בן ה-12, אריק, שנעלם לפני 8 שבועות בזמן שטייל עם בן-זוגה של אמנדה, בן הילברנד. שניהם חיפשו מורה דרך שמכיר את האי, והם אף לא שילמו בכסף אמיתי. ואולם מסעו הקודם של ד"ר גרנט היה אל אי אחר (איסלא נובלר) וכי הוא אינו מכיר את האי איסלה סורנה, עליו הם נחתו. למעשה גרנט, שהכיר את המינים שאינג'ן יצרה, מבין שהספינוזאורוס נוצר בדרך לא חוקית לאחר אישור חוק נגד שיבוט של דינוזאורים (בנוסף על עוד כמה מינים כמו הצרטוזאורוס, האנקילוזאורוס והקוריתוזאורוס).
החבורה מתקדמת ולהפתעתה הרעה של אמנדה, היא מוצאת את המצנח וכן את שלדושל בן זוגה לשעבר, ומסתבכת סבב חוטיו מזועזעת, אך פול מרגיע אותה שבנם בחיים. בינתיים בילי מצלם ביצי רפטורים בקינם וגונב אותם בהחבא בניסיון למכור אותם לאחר מכן במטרה לגייס כסף למחקרם שלו ושל אלן.
הקבוצה מוצאת מעבדה מוזנחת ומותקפת על ידי חבורת ולוצירפטורים. הם בורחים משם לתוך עדר של קוריתוזאורוסים ופרזאורולופוסים ובילי והקירבים מטפסים על עץ, אך אלן מתעכב עם תיק שנפל לבילי. יודסקי הולך לאיבוד ומוצא את החבורה, אך נפצע קשה על ידי הרפטורים שמשאירים אותו כפתיון לשאר הקבוצה. אלן גם כמעט מותקף על ידי הרפטורים אך הנער אריק מגיח מתוך משאית, משליך עליהם רימוני עשן ומבריח אותם.
הקבוצה עוברת על גשר מעל המצפה שמתברר ככלוב של פטרנודונים. אחד מהם תופס את אריק ומשליך אותו לעבר קן מלא בגוזליו, אך הוא מצליח לחמוק. בילי מגיע לעזור לו, אך פטרנודונים אחרים תוקפים ופוצעים אותו ודרכו נחסמת. כמה פטרנודונים תוקפים אותם ובמהומה שמתחוללת המבנה שלהם נהרס. שאר החבורה עולה על ספינה ובורחת משם, חוצה את הנהר ומגלים צואה של ספינוזאורוס ובתוכה עצמות שכירי החרב והטלפון הלוויני שלהם. צרטוזאורוס מתקרב אליהם, אך עוזב אותם עקב הצואה של הספינוזאורוס.
בהמשך היום, יורד גשם חזק וההספינוזאורוס מגיח מתוך המים ומנסה לתפוס אותם. הקבוצה בורחת לכלוב אך, הספינוזאורוס עומד עליו וגורם לו לשקוע במים. אלן מתקשר בטלפון הלוויני לאלי וקורא לה להזעיק עזרה לאתר ב'. בינתיים, פול מנסה להסיח את דעת הספינוזאורוס וכמעט מותקף, אך אלן מצית רימון נפט ועקב שבירה של מכל הדלק הספינה עולה בלהבות ומבריחה את הספינוזאורוס.
לאחר שהגיעו ליבשה, חבורת הרפטורים מקיפה את הקבוצה, אך מתברר שהם אינם רוצים לאכול אותם אלא לקבל את ביציהם. אלן מביא להם אותם מתוך התיק והרפטורים אוספים את ביציהם ובורחים כאשר שמעו רעש של מסוקים. מסתבר שאלי שלחה צוות חילוץ מיוחד לחלץ את החבורה. הם עולים על אחד המסוקים ושם מוצאים את בילי הפצוע שלבסוף נותר בחיים. בעודם טסים הם רואים מתחתיהם להקת פטרנודונים מחפשים מקומות קינון חדשים.
מוזיקה
את שיר הנושא של הסרט הלחין וכתב ג'ון ויליאמס, והמוזיקה של הסרט הולחנה ונכתבה בידי דון דייוויס.
לושה מערכות
לושה מערכות בע"מ, המוכרת במותג Lusha, היא חברה פרטית ישראלית העוסקת במודיעין עסקי לאנשי מכירות ואנשי משאבי אנוש.
היסטוריה
לושה מערכות הוקמה בשנת 2016 על ידי יוני צרויה (מנכ"ל החברה) ואסף אייזנשטיין (נשיא החברה). משרדי החברה שוכנים במגדלי עזריאלי בתל אביב.
החברה פיתחה ארבע אפליקציות שלהן מיליוני משתמשים: Simpler Caller ID, שמספקת שירותי שיחה מזוהה; Dialer, שמספקת חייגן אלטרנטיבי לסמארטפון; Easy Backup, שמאפשרת לגבות ולשחזר את ספר הטלפונים האישי; ו-Cleaner, שממזגת אנשי קשר כפולים בספר הטלפונים האישי. כל האפליקציות הללו מבקשות אישור לקרוא את ספר הטלפונים של המשתמש בהן, שבאמצעותן בנתה החברה את מאגר הטלפונים שלה, שבו מעל 50 מיליון מספרי טלפון. באמצעות מאגר זה, כאשר משתמש של החברה מעיין בפרופיל לינקד-אין של אדם, תוסף של החברה מציג לו את מספר הטלפון וכתובת המייל של אותו אדם, ובכך מאפשר יצירת קשר ישיר אתו. מידע זה שימושי לאנשי מכירות המעוניינים ליצור קשר עם לקוחות פוטנציאליים חדשים, ולאנשי משאבי אנוש, המעוניינים ליצור קשר עם מועמדים לעבודה.
שירותי החברה ניתנים חינם בגישה מוגבלת, ובתשלום חודשי לגישה נרחבת. בנובמבר 2021 היו לחברה 800 אלף משתמשים רשומים, אך רק כ-20 אלף מתוכם הם משתמשים משלמים. שימוש חינם חלקי מותנה בגישה לספר הטלפונים של המשתמש, המאפשרת הגדלה של מאגר הנתונים של החברה. לדברי החברה, פעילותה עומדת בדרישות האסדרה הכללית להגנה על מידע (GDPR) של האיחוד האירופי ותקנות הגנת הפרטיות של קליפורניה (CCPA).
החברה הפכה לרווחית חודשים מעטים לאחר הקמתה, ולכן בשנותיה הראשונות לא נזקקה לגיוס הון לשם פעילותה. בפברואר 2021 יצאה בגיוס ראשון של 40 מיליון דולר, ובנובמבר 2021 גייסה 205 מיליון דולר, לפי שווי של 1.5 מיליארד דולר. חלק מסכום זה מיועד לרכישת מניות מהיזמים ומעובדים ותיקים.
יחסי אורוגוואי–צרפת
יחסי אורוגוואי–צרפת הם היחסים הדיפלומטיים הרשמיים שבין הרפובליקה האוריינטלית של אורוגוואי לבין הרפובליקה הצרפתית. לאורוגוואי ישנה שגרירות בפריז ולצרפת קיימת שגרירות במונטווידאו.
היסטוריה
אורוגוואי הפכה למדינה עצמאית במהלך מלחמת חצי האי, סכסוך בין צרפת לספרד. אורוגוואי הייתה שטח ספרדי תחת מלכות המשנה של ריו דה לה פלטה, וכך במלחמה עם צרפת. המלחמה לא עזבה את אירופה ומלכות המשנה לא הותקפה ישירות על ידי הכוחות הצרפתיים. ההתקפה הצרפתית בספרד הייתה בעקיפין סימן לאורוגוואים להתחיל להילחם בעצמאותם. צרפת הכירה באורוגוואי כמדינה ב-1830.
בתרבות האורוגוואית ישנה השפעה צרפתית חזקה. רוב שיטות החינוך של אורוגוואי מגן ועד אקדמיה מבוססות על החינוך הצרפתי.
השגריר הצרפתי במונטווידאו הוא ז'אן לה אל פה פוטון.
לצרפת לשכת מסחר במונטווידאו
הרשות לפינוי מוקשים
הרשות לפינוי מוקשים ונפלים (רלפ"ם) היא יחידה במשרד הביטחון שתפקידה לקבוע את הכללים, להפעיל חברות בפרויקטים לפינוי מוקשים ולפקח עליהן.
מאז הקמתה של הרשות, פונו כ-15 אלף דונם של שדות מוקשים.
היסטוריה
הרשות הוקמה ב-2011, בהתאם להוראות. החוק נחקק בעקבות פציעתו של דניאל יובל שעלה על מוקש ברמת הגולן בפברואר 2010, והעלה לסדר היום הציבורי את סוגיית שדות המוקשים בישראל.
תפקידי הרשות
החוק קבע כי תפקידיה של הרשות יהיו:
החוק קבע כי תקציב הרשות יעמוד על לפחות 27 מיליון ש"ח בשנה. כן הוקמה קרן שתפקידה לנהל כספי תרומות המיועדים לשם פינוי מוקשים.
עם הקמת הרשות, מונה לעמוד בראשה ארוין לביא. במרץ 2016 מונה למנהל הרשות מרסל אביב. מנהל הרשות בשנת 2022 הוא שרון חדד.
לולולמון אתלטיקה
לולולמון אתלטיקה היא חברת הלבשה שבסיסה בוונקובר. היא נוסדה בשנת 1998 כחברת מכנסי יוגה ולבוש יוגה אחר, והתרחבה למכור גם בגדי ספורט ואביזרי ספורט. לחברה 574 חנויות ברחבי העולם ואתר אינטרנט.
היסטוריה
לולולמון נוסדה בשנת 1998 על ידי צ'יפ וילסון בוונקובר, כאשר החנות העצמאית הראשונה שלה נפתחה בנובמבר 2000.
ההנפקה הראשונית של החברה הייתה ביולי 2007, וגייסה 327.6 מיליון דולר על ידי מכירת 18.2 מיליון מניות. כריסטין דיי, הנשיאה לשעבר של סטארבקס, הפכה למנכ"לית בשנת 2008.
בשנת 2013 רשמה החברה את הופעתה השלישית ברציפות ברשימת החברות הצומחות הכי מהר של פורצ'ן. בדצמבר 2013 הודיע המייסד צ'יפ וילסון על פרישתו כיו"ר וכי נשיא נעלי TOMS, לורן פוטדווין, יהפוך למנכ"ל.
בשנת 2014 פתחה לולולמון את החנות הראשונה שלה באירופה, חנות דגל בקובנט גארדן, לונדון. בפברואר 2015 הודיע וילסון כי הוא מתפטר מהדירקטוריון, וכי מייקל קייסי, לשעבר מנהל הדירקטוריון, יחליף אותו. בשנת 2018, לורן פוטדווין התפטר מתפקידו כמנכ"ל ומדירקטוריון החברה בשל התנהגות בלתי הולמת.
בשנת 2019 הכריזה לולולמון על השקעה ב-Mirror, סטארט-אפ כושר שמוכר מראה אינטראקטיבית עם מצלמה ורמקולים לאימונים בבית. החברות תכננו ליצור תוכן חדש למכשיר, החל משיעורי מדיטציה. ביוני 2020 הכריזה לולולמון על עסקה בהיקף של 500 מיליון דולר לרכישת Mirror, תוך ניצול מגמה הולכת וגדלה של אנשים שעושים אימונים וירטואליים בבית במקום ללכת לחדר כושר בשל מגפת הקורונה.
שיווק
בשנת 2019, לולולמון, שידועה במקור בלבוש יוגה לנשים, הרחיבה את קהל היעד שלה לגברים, בעזרת התאמת המוצרים ואסטרטגיות השיווק שלה בהתאם, והיא מתכננת להגביר את המודעות למותג בקרב גברים עוד יותר. על החברה נאמר כי היא משתמשת ב"שיווק גרילה הוליסטי", במטרה לגרום ללקוחות להרגיש שעל ידי לבישת בגדי לולולמון הם חלק מקהילה גדולה יותר. לולולמון משתמשת במדיה החברתית כולל פייסבוק, טוויטר ואינסטגרם כאחת משיטות השיווק העיקריות של החברה ומוצריה. לולולמון מציעה למדריכי כושר לקבל הנחה של 25% על ההזמנות שלהם.
פרסום שקרי
בנובמבר 2007 דיווח ה"ניו יורק טיימס "כי לולולמון טענה טענות כוזבות בנוגע למותג הבגדים שלה Vitasea; החברה טענה כי הבגדים עשויים מחומרי אצות המספקים "יתרונות אנטי דלקתיים, אנטי בקטריאליים, לחות וניקוי רעלים" אך בדיקות מעבדה לא הצליחו למצוא הבדלים משמעותיים ברמות המינרלים בין כותנה רגילה של חולצת טריקו לבין בד Vitasea. לאחר מכן נאלצה לולולמון להסיר את כל טענות הבריאות ממוצריה המבוססים על אצות ים המשווקים בקנדה, בעקבות דרישה של לשכת התחרות בקנדה.
איכות מוצר
בשנת 2013, חלק מהלקוחות התלוננו כי הבגדים באיכות ירודה, כאשר חלק מהפריטים "שקופים מדי", מופיעים בהם חורים, ומתחילים להתפרק לאחר מספר שימושים. בדצמבר 2010 לולולמון פרסמה קריאה להשבת מוצר על כמה מהשקיות הרב פעמיות של החנות שיוצרו בסין מפוליפרופילן, על סמך דיווחים על רמות עופרת גבוהות. בשנת 2013 פרסמה לולולמון קריאה להשבת מוצר על מכנסי היוגה השחורים שהיו שקופים ודקים מדי, מה שהסתכם בכ-17% מכל מכנסי הנשים שנמכרו בחנויות שלה, והשפיע על תוצאותיה הכספיות. ההפסד הכספי והנזקים שנגרמו למותג הביאו לעזיבה הכפויה של מנהלת המוצר הראשית של החברה, שרי ווטרסון, ושל המנכ"לית, כריסטין דיי.
הצהרות המייסד
המייסד צ'יפ וילסון מסר הצהרות רבות שנויות במחלוקת. בראיון שנערך בשנת 2004 לעג וילסון להגייה היפנית של שם החברה.
בשנת 2013 הוא אמר כי החברה לא ייצרה בגדים לנשים במידות גדולות כי זה היה יקר מדי. במאמץ להסביר קרעים בבגדי המותג, הוא האשים כמה לקוחות בלבישת בגדי המותג בצורה לא תקינה, או בכך שצורות הגוף שלהם לא תואמות את בגדיו. בראיון לבלומברג TV בשנת 2013, הוא ציין כי כמה סוגי גוף של נשים לא מתאימות לבגדי המותג. הטיים כינה את ההערות "שיימינג שומן".
מחלוקות משפטיות
בשנת 2012 הגישה לולולמון תביעה נגד קלווין קליין והספק G-III Apparel Group בגין הפרת שלושה פטנטים על העיצוב שלה למכנסי יוגה. התביעה הייתה יוצאת דופן במידה מסוימת מכיוון שהיא כללה מעצב המבקש לאשר הגנה על קניין רוחני בלבוש באמצעות זכויות פטנט. התיק הוכרע מחוץ לבית המשפט באותה שנה.
טרנבה (מחוז)
מחוז טרנבה (בסלובקית: Trnavský kraj, בהונגרית: Nagyszombati kerület) הוא אחד משמונת המחוזות בסלובקיה. בירת המחוז היא טרנבה.
המחוז ממוקם בחלק המערבי של סלובקיה והוא הקטן ביותר מבחינת אוכלוסייה. עם זאת, צפיפות האוכלוסייה בו עומדת על 133 תושבים לקילומטר רבוע, נתון הגבוה מהממוצע הכלל-ארצי של 110 תושבים לקילומטר רבוע.
יחסי המלדיביים–קוסובו
יחסי המלדיביים–קוסובו הם היחסים בין רפובליקת המלדיביים לבין הרפובליקה של קוסובו קוסובו הכריזה על עצמאותה מסרביה ב-17 בפברואר 2008, והמלדיביים הכירו בה ב-19 בפברואר 2009. ב-16 באפריל 2009 שתי המדינות ייסדו יחסים דיפלומטיים.